ΤΕΛΕΥΤΑΙΑ ΕΝΗΜΕΡΩΣΗ 16:00

Του Δημήτρη Γκάτσιου

Μετά από σχεδόν τρεις ώρες ολοκληρώθηκε στη Βουλή η συνεδρίαση του υπουργικού συμβουλίου, υπό τον πρωθυπουργό, Αλέξη Τσίπρα.

Το πρώτο μετά τις θερινές διακοπές τετ α τετ του κ. Τσίπρα με τους υπουργούς της συγκυβέρνησης είχε ως κύρια θέματα συζήτησης την προετοιμασία ενόψει της ανόδου του πρωθυπουργού στη Διεθνή Έκθεση Θεσσαλονίκης, τα νομοσχέδια του υπουργείου Παιδείας και Ναυτιλίας, καθώς και την επικείμενη επίσκεψη του προέδρου της Γαλλικής Δημοκρατίας, Εμανουέλ Μακρόν, στην Αθήνα.

Το ζήτημα που κυριάρχησε στη διάρκεια της συνεδρίασης του υπουργικού συμβουλίου ήταν αυτό των αλλαγών στον τρόπο, με τον οποίο εισάγονται οι μαθητές στα πανεπιστήμια και τα τεχνολογικά ιδρύματα της χώρας. Ο υπουργός Παιδείας, Κώστας Γαβρόγλου, παρουσίασε το πλαίσιο συζήτησης για τις αλλαγές στο λύκειο. Η πρόταση που φέρνει στο προσκήνιο ο κ. Γαβρόγλου περιλαμβάνει την επέκταση, κατά δύο έτη, της υποχρεωτικής εκπαίδευσης. Σύμφωνα με την κυβερνητική οπτική στην υποχρεωτική εκπαίδευση θα περιλαμβάνονται η πρώτη και η δεύτερη τάξη του λυκείου, ενώ υπάρχει και η προοπτική επέκτασης της υποχρεωτικής εκπαίδευσης και στην τελευταία τάξη του λυκείου, σε βάθος, πάντως, διετίας.

Ο στόχος του υπουργείου Παιδείας είναι μέχρι το 2020 η υποχρεωτική εκπαίδευση (συμπεριλαμβανομένης της προσχολικής) να είναι 14 χρόνια. Όσον αφορά στην εισαγωγή των μαθητών στην τριτοβάθμια εκπαίδευση, η πρόταση της συγκυβέρνησης και του κ. Γαβρόγλου περιλαμβάνει το άθροισμα της βαθμολογίας των ενδοσχολικών εξετάσεων και των πανελλαδικών. Αυτό που μένει να απαντηθεί είναι το ποσοστό που θα αναλογεί σε κάθε ένα από τα δύο σκέλη.

Στο τετ α τετ του κ. Τσίπρα με τα μέλη του υπουργικού συμβουλίου ήρθε προς συζήτηση και το θέμα των καταστροφικών πυρκαγιών. Αποφασίστηκε, λοιπόν, η λήψη μέτρων για την οριοθέτηση και την προστασία των δασικών εκτάσεων, οι οποίες επλήγησαν ανά την επικράτεια, καθώς και η κήρυξή τους ως αναδασωτέες, με πρόληψη για οποιαδήποτε προσπάθεια αλλαγής χρήσης. Παράλληλα, το υπουργικό συμβούλιο αποφάσισε την υλοποίηση των απαραίτητων αντιπλημμυρικών και αντιδιαβρωτικών έργων, αλλά και την αναδάσωση των καμμένων εκτάσεων.